แบล็กพิงก์

| แบล็กพิงก์ |
| --- | --- |
แบล็กพิงก์ในเดือนสิงหาคม 2024  จากซ้ายไปขวา: ลิซ่า, จีซู, เจนนี และโรเซ
ข้อมูลพื้นฐาน
ที่เกิด: โซล ประเทศเกาหลีใต้
แนวเพลง:  เคป็อป  อีดีเอ็ม  ฮิปฮอป  แทร็ป 
ช่วงปี: 2016–ปัจจุบัน
ค่ายเพลง:  วายจี  วายจีเอกซ์  อินเตอร์สโคป  ยูนิเวอร์แซล  โพลีดอร์ 

สมาชิก:  จีซู  เจนนี  โรเซ  ลิซ่า 

เว็บไซต์: blackpinkofficial.com
แบล็กพิงก์ (เกาหลี: 블랙핑크; อาร์อาร์: Beullaekpingkeu; อังกฤษ: Blackpink, มักเขียนตัวพิมพ์ใหญ่ทั้งหมดหรือ BLɅϽKPIИK) เป็นเกิร์ลกรุปเกาหลีใต้ ก่อตั้งโดยวายจีเอนเตอร์เทนเมนต์ ประกอบด้วยสมาชิกจำนวนสี่คนคือ จีซู, เจนนี, โรเซ และ​ลิซ่า พวกเธอมีรูปแบบเกี่ยวกับแนวคิด "เกิร์ลครัช" ในเคป็อป ซึ่งพาสำรวจธีมความมั่นใจในตนเองและพลังของผู้หญิง อีกทั้งยังเป็นผู้นำที่มีอิทธิพลต่อกระแสเกาหลีและสามารถดึงดูดฐานแฟนคลับทั่วโลกได้อย่างกว้างขวาง ส่งผลให้สื่อสิ่งพิมพ์ต่าง ๆ ยกให้พวกเธอเป็น "เกิร์ลกรุปที่ยิ่งใหญ่ที่สุดในโลก"
แบล็กพิงก์เปิดตัวในเดือนสิงหาคม 2016 พร้อมกับซิงเกิลอัลบั้ม สแควร์วัน นำเสนอเพลงอย่าง "วิสเซิล" และ "บูมบายาห์" ที่สามารถขึ้นอันดับหนึ่งบนแกออนดิจิทัลชาร์ตของเกาหลีใต้ และบิลบอร์ด เวิลด์ดิจิทัลซองส์ ตามลำดับ ต่อมาออกซิงเกิลอัลบั้ม สแควร์ทู ในเดือนพฤศจิกายน ซึ่งเพลง "เพลย์อิงวิทไฟร์" กลายเป็นเพลงแรกของเกิร์ลกรุปเกาหลีที่ติดชาร์ตแคนาเดียนฮอต 100 วงเริ่มมีชื่อเสียงระดับนานาชาติ หลังจากออกซิงเกิล "ตู-ดู ตู-ดู" (2018) ซึ่งเป็นเพลงแรกของศิลปินกลุ่มหญิงเกาหลีที่ติดชาร์ตซิงเกิลแห่งสหราชอาณาจักรและได้รับการรับรองในสหรัฐ มิวสิกวิดีโอนี้กลายเป็นวิดีโอแรกของศิลปินกลุ่มเกาหลีที่มียอดผู้ชมถึงหนึ่งและสองพันล้านครั้งบนยูทูบและยังคงเป็นวิดีโอที่มียอดผู้ชมมากที่สุดของศิลปินกลุ่มเกาหลีจนถึงปัจจุบัน มิวสิกวิดีโอเพลง "คิลดิสเลิฟ" (2019) และ "ฮาวยูไลก์แดต" (2020) เคยถูกบันทึกให้เป็นมิวสิกวิดีโอที่มียอดผู้ชมมากที่สุดใน 24 ชั่วโมงแรกและเพลงหลังถูกบันทึกในบันทึกสถิติโลกกินเนสส์ถึงห้ารายการ
แบล็กพิงก์เป็นเกิร์ลกรุปเกาหลีที่ทำอันดับสูงสุดบนชาร์ตบิลบอร์ดฮอต 100 โดยขึ้นสูงสุดอันดับที่ 13 ด้วยซิงเกิล "ไอศกรีม" (2020) และบนบิลบอร์ด 200 โดยขึ้นสูงสุดอันดับหนึ่งด้วยอัลบั้ม บอร์นพิงก์ (2022) โดยทั้ง ดิอัลบั้ม (2020) และ บอร์นพิงก์ ต่างก็ทำลายสถิติเป็นอัลบั้มของศิลปินหญิงที่ขายดีที่สุดตลอดกาลในเกาหลีใต้ โดยกลายเป็นอัลบั้มแรกที่ขายได้มากกว่าหนึ่งล้านและสองล้านชุด ตามลำดับ บอร์นพิงก์ เป็นอัลบั้มแรกของเกิร์ลกรุปที่สามารถขึ้นอันดับหนึ่งบนบิลบอร์ด 200 ได้นับตั้งแต่แดนิตีเคน ในปี 2008 และถูกบันทึกในบันทึกสถิติโลกกินเนสส์สองรายการในฐานะอัลบั้มแรกของเกิร์ลกรุปเกาหลีที่ขึ้นอันดับสูงสุดบนบิลบอร์ด 200 และชาร์ตอัลบั้มแห่งสหราชอาณาจักร ซิงเกิลนำของอัลบั้ม "พิงก์เวนอม" (2022) เป็นเพลงแรกของศิลปินกลุ่มเกาหลีที่ขึ้นอันดับหนึ่งบนเออาร์ไอเอซิงเกิลส์ชาร์ตของออสเตรเลีย และเป็นเพลงแรกของเกิร์ลกรุปที่ขึ้นอันดับหนึ่งบนบิลบอร์ดโกลบอล 200
แบล็กพิงก์ทำลายสถิติมากมายตลอดอาชีพการงานของพวกเธอ บอร์นพิงก์เวิลด์ทัวร์ (2022–23) กลายเป็นทัวร์คอนเสิร์ตที่ทำรายได้สูงสุดของศิลปินกลุ่มหญิงและศิลปินเอเชีย และเป็นศิลปินเอเชียรายแรกที่ได้ลงพาดหัวข่าวในเทศกาลโคเชลลา พวกเธอยังเป็นศิลปินที่มียอดผู้ติดตามและยอดผู้ชมสูงสุดบนยูทูบ เช่นเดียวกับเกิร์ลกรุปที่มียอดผู้ติดตามและยอดสตรีมสูงสุดบนสปอติฟาย รางวัลที่แบล็กพิงก์ได้รับมีหลายรางวัล ซึ่งรวมถึงโกลเดนดิสก์อะวอดส์, มามาอะวอดส์, พีเพิลส์ชอยซ์อะวอดส์ และเอ็มทีวีวิดีโอมิวสิกอะวอดส์ รางวัลหลังทำให้พวกเธอกลายเป็นเกิร์ลกรุปวงแรกในศตวรรษที่ 21 ที่ชนะรางวัลศิลปินกลุ่มแห่งปี นอกเหนือจากงานเพลง พวกเธอยังได้ลงนามเพื่อสนับสนุนผลิตภัณฑ์ในอุตสาหกรรมอย่างหลากหลายและนำแฟชั่นเข้ามาเป็นส่วนหนึ่งของภาพลักษณ์สาธารณะของวง สำหรับงานในฐานะผู้สนับสนุนการตระหนักรู้เกี่ยวกับการเปลี่ยนแปลงสภาพภูมิอากาศ ทำให้วงได้รับพระราชทานเป็นสมาชิกกิตติมศักดิ์ของเครื่องราชอิสริยาภรณ์จักรวรรดิบริติช (MBE) ในปี 2023 แบล็กพิงก์เป็นเกิร์ลกรุปวงแรกที่ติดอันดับผู้ทรงอิทธิพลเอเชียที่มีอายุไม่เกิน 30 ปี ของฟอบส์ และได้ชื่อว่าผู้ให้ความบันเทิงแห่งปี จากนิตยสาร ไทม์ รวมถึงถูกจัดให้อยู่ในอันดับต้น ๆ ในรายชื่อผู้ทรงอิทธิพลในเกาหลีของฟอร์บ และได้รับการยอมรับจากอดีตประธานาธิบดีเกาหลีใต้ มุน แจ-อิน สำหรับการเผยแพร่วัฒนธรรมเคป็อปและเกาหลีไปทั่วโลก